Markedet for mundbind, plastikhandsker og andre værnemidler har udviklet sig til det vilde vesten.

Det er oplevelsen hos Region Syddanmark, efter regionen er gået glip af en bestilling på 450.000 kirurgiske mundbind fra Asien.

For pakken forsvandt og kom aldrig til Danmark.

- Vi er blevet snydt, siger koncerndirektør i Region Syddanmark Kurt Espersen.

- Da flyveren dukkede op i Europa, var der ingen levering til os. Den var forsvundet på vejen. Enten var den ikke kommet med flyveren, eller også var den blevet solgt, inden vi fik fat i den, siger han.

Sælger i sidste øjeblik til anden side

Det var i slutningen af sidste uge, at regionen skulle have modtaget et parti kirurgiske mundbind fra Asien.

Men da transporten ankom til Europa, var mundbindene altså pludselig ’forsvundet’, inden de nåede frem til Danmark.

I takt med at coronaepidemien har bredt sig over hele verden, har regionen oplevet flere eksempler, hvor leverancerne ikke er nået frem.